தத்துதல் – தவளை போல் இடைவெளிபடச் செல்லுதல். தாவுதல் – முயல்போல் பெரிதளவு இடைவெளிபட உயர்ந்தோங்கித் தாவுதல். தத்துதலும் தாவுதலும் இடைவெளிபடத் துள்ளிச் செல்லுதல் எனினும் முன்னது நிலத்தினின்று மிக உயராமையும் மிக இடைவெளி படாமையும் உடையது. ‘தத்துதல் தாவுதல், குழந்தையர் விளையாடல்களில் இடம் பெறும், போலிகை ஆட்டங்களில் இவை இடம் பெறும். தட்டு – திருநீறு, சூடன் வைக்கும் சிறுத் தட்டு. தாம்பாளம் – தேங்காய் பழம் வெற்றிலை வைக்கும் பெருந்தட்டு. தாம்பாளத்தின் உள்ளே தட்டு அடங்கும். கோயில் வழிபாட்டுக்குத் தாம்பாளம், தட்டு, இரண்டும் கொண்டு செல்வது வழக்கம். அகலம் பெரிது சிறிது என்பது மட்டுமில்லாமல் அமைப்பு முறையிலும் இரண்டற்கும் வேறுபாடு உண்டு. இனித் தாம்பாளத்தைப் பெருந்தட்டு என்பதும் உண்டு. தராசுத் தட்டு, இட்லித் தட்டு, உண்கலத்தட்டு எனப்பிற தட்டுகளும் உள.